ອົງການນິລະໂທດກຳ ກ່າວ​ຫາກຸ່ມ Hamas ​ກໍ່ອາຊະຍາກຳ ສົງຄາມ 
ອົງການ​ນິລະ​ໂທດ​ກຳ​ສາກົນ ຍັງ​ໄດ້​ກ່າວ​ຫາກຸ່ມ Hamas ນຳ​ໃຊ້​ການ​ທໍລະມານ ​ເພື່ອ​ບີບ​ຄັ້ນ ​ພວກ​ທີ່​ຖືກ​ຈັບ​ກຸມ​ໃຫ້ສາລະພາບ.
ກຸ່ມປົກປ້ອງສິດທິມະນຸດສາກົນກຸ່ມນຶ່ງກ່າວວ່າ ພວກຫົວຮຸນແຮງ Hamas ໄດ້ກໍ່ອາຊະຍາ ກຳສົງຄາມ ໂດຍການລັກພາຕົວ ທໍລະ ມານ ແລະເຂັນຂ້າຊາວປາແລັສໄຕ ໃນເຂດ Gaza ໃນຂະນະທີ່ ເກີດບັນຫາຂັດແຍ້ງກັບ Israel ໃນປີກາຍນີ້ ອົງການນິລະໂທດກຳສາກົນ ໄດ້ກ່າວໃນລາຍງານ ທີ່ອອກໃນວັນ ພຸດ ວານນີ້ວ່າ ມີຊາວປາແລັສໄຕ 23 ຄົນ ໄດ້ຖືກຍິງຕາຍແລະ ອີກຫຼາຍສິບຄົນ ໄດ້ຖືກຈັບກຸມ ແລະທໍລະມານ ໂດຍກຸ່ມຫົວຮຸນ ແຮງ Hamas ທີ່ຄວບຄຸມເຂດ Gaza ໃນລະຫວ່າງການຂັດແຍ້ງ ກັນນັ້ນ ລາຍງານຍັງກ່າວວ່າ ການທີ່ຊາວປາແລັສໄຕ ຕົກເປັນເປົ້າໝາຍນີ້ ອາດຈະແມ່ນ ຍ້ອນເປັນຄູ່ປໍ ລະປັກທາງການເມືອງຂອງກຸ່ມ Hamas ຫຼືບໍ່ ກໍຜູ້ຄົນທີ່ຖືກກ່າວຫາວ່າ ສົມຮູ້ຮ່ວມຄິດກັບ Israel ລາຍງານຍັງໄດ້ເນັ້ນເຖິງເຫດການບັ້ນນຶ່ງ ທີ່ເກີດຂຶ້ນໃນວັນທີ 22 ສິງຫາ ທີ່ມີຊາຍ 6 ຄົນ ໄດ້ຖືກສັງຫານໂດຍເປັນການເປີດເຜີຍ ໂດຍກອງກຳລັງຂອງກຸ່ມ Hamas ຢູ່ນອກວັດອິສ ລາມແຫ່ງນຶ່ງ ຕໍ່ໜ້າຝູງຊົນທີ່ມາເບິ່ງ ຈຳນວນຫຼາຍຮ້ອຍຄົນ ຊຶ່ງຮວມກັບພວກເດັກນ້ອຍນຳ ລາຍງານລະບຸວ່າ ກຸ່ມ Hamas ໃຊ້ສົງຄາມເພື່ອຕອບໂຕ້ຢ່າງ “ປ່າເຖື່ອນ” ໃນການກະທຳທີ່ແກ້ແຄ້ນ ແລະສ້າງຄວາມຢ້ານກົວ ໄປທົ່ວເຂດ Gaza ລາຍງານຍັງໄດ້ກ່າວອີກວ່າ ຜູ້ຄົນ 16 ຄົນ ທີ່ຖືກສັງຫານນັ້ນ ແມ່ນຢູ່ໃນກຳມືຂອງກຸ່ມ Hamas ກ່ອນທີ່ການຂັດແຍ້ງຈະເລີ້ມຂຶ້ນນັ້ນ ອົງການນິລະໂທດກຳສາກົນ ຍັງໄດ້ກ່າວຫາກຸ່ມ Hamas ນຳໃຊ້ການທໍລະມານ ເພື່ອບີບຄັ້ນ ພວກທີ່ຖືກຈັບກຸມໃຫ້ສາລະພາບ ອົງການນິລະໂທດກຳສາກົນ ໄດ້ກ່າວວ່າການທໍລະມານ ແລະການປະຕິບັດແບບໂຫດຮ້າຍ ຕໍ່ພວກຖືກຄຸມຂັງໃນບັນຫາຂັດແຍ້ງດ້ວຍອາວຸດນັ້ນ ເປັນການກໍ່ອາຊະຍາກຳສົງຄາມ, ດັ່ງ ດຽວກັນກັບການປະຫານຊີວິດແບບຮວບຮັດຕັດຕອນ ອົງການນິລະໂທດກຳຍັງໄດ້ຮຽກ ຮ້ອງໃຫ້ພວກບໍລິຫານໃນເຂດ Gaza ເພື່ອສົ່ງຂໍ້ຄວາມເຖິງບັນດາເຈົ້າໜ້າທີ່ປະຕິບັດກົດ ໝາຍວ່າພວກທີ່ຖືກຄຸມຂັງນັ້ນຕ້ອງໄດ້ຮັບການກຳກັບນຳຢ່າງມີມະນຸດທຳ ໃນທຸກເວລາ ເຈົ້າໜ້າທີ່ຂອງ ກຸ່ມ Hamas ທ່ານ Salah Bardawil ໄດ້ບອກກັນອົງການຂ່າວ AP ທີ່ວ່າ ກຸ່ມ Hamas ພວມສືບສວນສອບສວນ ເບິ່ງລາຍລະອຽດຕ່າງໆຂອງລາຍງານ